Neft narxi tushib ketishini taxmin qilgan sarmoyador 1 milliard dollar ishlab oldi

Point State xedj-fondi boshqaruvchisi Zak Shrayber neft bozorida narxlarning tushib ketishini to‘g‘ri taxmin qilgani tufayli 1 milliard dollar ishlab oldi, deb xabar bermoqda “Interfaks”.

2014-yil may oyida Nyu-Yorkdagi Avery Fisher Hall zalida Shrayber ancha qat’iyatli taxmin qilgan edi. “Biz neft arzonlashadi, juda arzonlashadi, deb hisoblaymiz”, − degan edi u investitsiyalarni boshqaruvchi yirik kompaniyalar vakillaridan iborat 3 ming kishilik auditoriya oldida qilgan chiqishida. Shuningdek, u uzoq pozitsiyalarni egallagan sarmoydorlarga achinishini ham qo‘shimcha qilgan. O‘sha paytda Shrayberni sohadan tashqarida ham, hamkasblari orasida ham ko‘pchilik tanimagan.
U nutq so‘zlagan kuni neftni bir barreli 99 dollardan sotilayotgan bo‘lgan va Qrimning Rossiya tarkibiga o‘tishi natijasida neft yetkazib berishda uzilishlar bo‘lishi taxmin qilinayotgan edi. Keyingi bir necha hafta ichida neft narxi oshib, iyun oyida 107 dollarga chiqdi. Keyin esa tushishni boshladi. Shrayber neft narxi tushishini AQShning markaziy shtatlarida neft qazib chiqarilishi davom ettirilishi oqibatida bozorda ortiqcha mahsulot paydo bo‘lishi tufayli taxmin qilganini aytgan. Yil yakunida uning firmasi 27 foiz foyda qilgan. Uning yarmi – 1 milliard dollar aynan shu tufayli kelgan.